Ministrul Muncii, Lia Olguța Vasilescu, a acuzat, joi, la România TV, că prin plângerea penală formulată de președintele PNL, Ludovic Orban, împotriva Vioricăi Dăncilă și a liderului PSD Liviu Dragnea, ”asistăm la repetarea unui mod de operare, care a fost aplicat și în 2015, când a fost demis premierul Ponta”, când ”a trebuit să moară oameni pentru ca Guvernul să fie schimbat” și întreabă: ”la ce mai vor să dea foc?”

”Întrebarea pe care mi-o pun, acum că plângerea penală este depusă, este la ce mai vor să dea foc? Ca să preia ostil guvernarea, să vină cu un nou Guvern zero, așa cum au venit cu Cioloș, după ce l-au forțat pe Victor Ponta să demisioneze”, a spus Olguța Vasilescu la România TV, potrivit PRO TV.

Ministrul Muncii a făcut referire la tragedia din clubul Colectiv din 30 octombrie 2015, în urma căreia au murit 65 de oameni. după ce președintele Klaus Iohannis a cerut demisia lui Ponta, ”la scurt timp a trebuit să moară oameni”.

”Pentru că asistăm la repetarea unui mod de operare, care a fost aplicat și în 2015, când a fost demis premierul Ponta. Atunci, Klaus Iohannis a cerut de mai multe ori demisia premierului, tot atunci a fost inițiat un demers pentru începerea urmăririi penale a premierului, iar la scurt timp a trebuit să moară oameni pentru ca Guvernul să fie schimbat. Acest film se repetă și astăzi, se respectă același scenariu, punct. Și în 2015 și acum, președintele Iohannis a dorit și dorește să dea jos o guvernare legitimă, votată în alegeri de majoritatea românilor, o guvernare care produce creștere economică și mai mulți bani în buzunarele românilor”, a mai spus Olguța Vasilescu.